CELEX: 32019R0820
Language: ro
Date: 2019-02-04 00:00:00
Title: Regulamentul delegat (UE) 2019/820 al Comisiei din 4 februarie 2019 de completare a Regulamentului (UE) nr. 345/2013 al Parlamentului European și al Consiliului în ceea ce privește conflictele de interese în domeniul fondurilor europene cu capital de risc (Text cu relevanță pentru SEE.)

22.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 134/8
               
            
         REGULAMENTUL DELEGAT (UE) 2019/820 AL COMISIEI
         din 4 februarie 2019
         de completare a Regulamentului (UE) nr. 345/2013 al Parlamentului European și al Consiliului în ceea ce privește conflictele de interese în domeniul fondurilor europene cu capital de risc
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 345/2013 al Parlamentului European și al Consiliului din 17 aprilie 2013 privind fondurile europene cu capital de risc (1), în special articolul 9 alineatul (5),
         întrucât:
         
                     (1)
                  
                  
                     Pentru a se asigura controlul și gestionarea eficace a conflictelor de interese în domeniul fondurilor europene cu capital de risc, este important să se precizeze situațiile în care este probabil să apară interese contradictorii.
                  
               
                     (2)
                  
                  
                     În contextul fondurilor cu capital de risc eligibile, tipurile de conflicte de interese diferă în funcție de rolul, interesele și stimulentele persoanelor implicate. Pentru a facilita identificarea conflictelor de interese în acest context, este necesar să se stabilească o listă a situațiilor considerate a putea genera conflicte de interese. Lista ar trebui să fie suficient de amplă, astfel încât să acopere orice tip de conflict de interese care ar putea apărea în domeniul fondurilor europene cu capital de risc. Prin urmare, tipurile de conflicte de interese ar trebui să includă situațiile în care există perspective de câștig financiar sau de evitare a pierderii financiare sau situațiile în care se oferă stimulente într-un mod care favorizează anumite interese în detrimentul intereselor fondului cu capital de risc eligibil sau ale investitorilor la respectivul fond.
                  
               
                     (3)
                  
                  
                     Administratorii fondurilor cu capital de risc eligibile ar trebui să adopte proceduri și măsuri prin care să se asigure că persoanele implicate în astfel de activități comerciale desfășoară activitățile respective în interesul fondurilor cu capital de risc eligibile și al investitorilor acestora. Pentru a atinge un nivel armonizat de protecție a investitorilor în Uniune și pentru a permite respectivilor administratori să adopte și să aplice o practică consecventă și eficace de prevenire, monitorizare și gestionare a conflictelor de interese, politica lor în materie de conflicte de interese ar trebui să prevadă un set minim de măsuri. Pentru a evita sarcinile administrative inutile, asigurând în același timp un nivel adecvat de protecție a investitorilor, politicile în materie de conflicte de interese ar trebui adaptate în funcție de natura, dimensiunea și complexitatea activităților administratorilor.
                  
               
                     (4)
                  
                  
                     Procedurile și măsurile prevăzute în politicile în materie de conflicte de interese pot fi insuficiente pentru a proteja interesele fondurilor cu capital de risc eligibile sau ale investitorilor lor, caz în care administratorii fondurilor cu capital de risc eligibile ar trebui să ia măsurile suplimentare care se impun pentru a proteja interesele respective. Una dintre aceste măsuri ar trebui să fie informarea personalului de conducere de nivel superior sau a unui alt organism intern competent al fondului cu capital de risc eligibil și luarea deciziilor sau a acțiunilor necesare pentru a acționa în interesul fondului cu capital de risc eligibil sau al investitorilor săi.
                  
               
                     (5)
                  
                  
                     Administratorii fondurilor cu capital de risc eligibile pot fi activi în administrarea societăților în care investesc fondurile cu capital de risc eligibile. Pentru a preveni conflictele de interese și pentru a se asigura că drepturile de vot ale administratorilor respectivi se exercită atât în beneficiul fondului cu capital de risc eligibil, cât și al investitorilor săi, este necesar să se specifice cerințe detaliate în ceea ce privește exercitarea drepturilor de vot respective. Pentru a asigura un nivel suficient de protecție a investitorilor, administratorii fondurilor cu capital de risc eligibile ar trebui să elaboreze strategii adecvate și eficace în acest sens și să furnizeze, la cerere, un rezumat al strategiilor și acțiunilor pe care le-au adoptat.
                  
               
                     (6)
                  
                  
                     Pentru a asigura eficacitatea demersului de declarare a conflictelor de interese, informațiile furnizate ar trebui să fie actualizate periodic. Date fiind riscurile inerente utilizării unui site web ca instrument de declarare a conflictelor de interese, este necesar să se stabilească criterii pentru publicarea acestor informații pe un site web.
                  
               
                     (7)
                  
                  
                     Pentru a permite administratorilor fondurilor cu capital de risc eligibile să se adapteze la noile cerințe, data de aplicare a prezentului regulament ar trebui amânată cu șase luni,
                  
               ADOPTĂ PREZENTUL REGULAMENT:
         
            Articolul 1
            Tipuri de conflicte de interese
            În sensul articolului 9 alineatul (2) din Regulamentul (UE) nr. 345/2013, tipurile de conflicte de interese corespund situațiilor în care un administrator al unui fond cu capital de risc eligibil, o persoană care desfășoară efectiv activitatea administratorului respectiv, un angajat sau o altă persoană care, în mod direct sau indirect, controlează sau este controlată de administratorul respectiv, de un alt fond cu capital de risc eligibil sau de un organism de plasament colectiv, inclusiv un organism de plasament colectiv în valori mobiliare (OPCVM), administrate de același administrator sau de investitorul la acestea:
            
                        (a)
                     
                     
                        ar putea să obțină un câștig financiar sau să evite o pierdere financiară în detrimentul fondului cu capital de risc eligibil sau al investitorilor săi;
                     
                  
                        (b)
                     
                     
                        urmărește un interes legat de rezultatul unui serviciu sau al unei activități prestate fondului cu capital de risc eligibil sau investitorilor săi care diferă de interesul fondului cu capital de risc eligibil sau al investitorilor săi;
                     
                  
                        (c)
                     
                     
                        urmărește un interes legat de rezultatul unei tranzacții efectuate în numele fondului cu capital de risc eligibil sau al investitorilor săi care diferă de interesul fondului cu capital de risc eligibil sau al investitorilor săi;
                     
                  
                        (d)
                     
                     
                        are un stimulent financiar sau de altă natură să favorizeze:
                        
                                    —
                                 
                                 
                                    interesul unui investitor, al unui grup de investitori sau al unui alt organism de plasament colectiv, inclusiv un OPCVM, în detrimentul interesului fondului cu capital de risc eligibil sau al investitorilor săi;
                                 
                              
                                    —
                                 
                                 
                                    interesul unui investitor la fondul cu capital de risc eligibil în detrimentul interesului unui alt investitor sau grup de investitori la acel fond;
                                 
                              
                  
                        (e)
                     
                     
                        desfășoară aceleași activități pentru fondul cu capital de risc eligibil, pentru un alt organism de plasament colectiv, inclusiv un OPCVM, sau pentru un investitor;
                     
                  
                        (f)
                     
                     
                        plătește sau i se plătește o taxă sau un comision ori acordă sau i se acordă beneficii nepecuniare, altele decât cele prevăzute la articolul 24 alineatul (1) din Regulamentul delegat (UE) nr. 231/2013 al Comisiei (2);
                     
                  
                        (g)
                     
                     
                        influențează și are un interes personal să influențeze dezvoltarea unei societăți de portofoliu eligibile în dezavantajul fondului cu capital de risc eligibil sau al investitorilor săi sau în detrimentul realizării obiectivelor fondului cu capital de risc eligibil.
                     
                  
         
            Articolul 2
            Politica în materie de conflicte de interese
            
               (1)   Administratorul unui fond cu capital de risc eligibil trebuie să stabilească, să pună în aplicare și să mențină o politică scrisă în materie de conflicte de interese, care să corespundă dimensiunii și structurii organizatorice a administratorului respectiv, având în vedere natura, dimensiunea și complexitatea activității sale.
            
            
               (2)   Politica în materie de conflicte de interese menționată la alineatul (1) trebuie să precizeze, în conformitate cu articolul 1, circumstanțele care pot da naștere unui conflict de interese și trebuie să indice măsurile care vor fi adoptate și procedurile care vor fi urmate în mod constant.
            
         
         
            Articolul 3
            Proceduri și măsuri de prevenire, gestionare și monitorizare a conflictelor de interese
            Măsurile de adoptat și procedurile de urmat, menționate la articolul 2 alineatul (2), trebuie să includă cel puțin următoarele etape:
            
                        (a)
                     
                     
                        interzicerea schimbului de informații între persoanele sau entitățile menționate la articolul 1, în cazul în care acest schimb de informații ar putea duce la un conflict de interese sau ar facilita un conflict de interese;
                     
                  
                        (b)
                     
                     
                        separarea supravegherii persoanelor sau a entităților menționate la articolul 1 ale căror interese pot fi în conflict;
                     
                  
                        (c)
                     
                     
                        eliminarea legăturii sau a corelării dintre remunerarea persoanelor sau a entităților menționate la articolul 1 implicate cu precădere într-o anumită activitate și remunerarea persoanelor sau a entităților implicate cu precădere într-o altă activitate ori câștigurile generate de acestea, în cazul în care pot apărea conflicte de interese în legătură cu aceste activități;
                     
                  
                        (d)
                     
                     
                        prevenirea exercitării de către persoanele sau entitățile menționate la articolul 1 a unei influențe inadecvate asupra administrării fondului cu capital de risc eligibil;
                     
                  
                        (e)
                     
                     
                        prevenirea sau controlul implicării persoanelor sau entităților menționate la articolul 1 în orice activitate care ar putea duce la un conflict de interese.
                     
                  
         
            Articolul 4
            Gestionarea consecințelor conflictelor de interese
            În cazul în care măsurile și procedurile descrise în politica în materie de conflicte de interese în temeiul articolului 2 alineatul (2) și al articolului 3 nu sunt suficiente pentru a preveni, cu o certitudine rezonabilă, riscurile de prejudiciere a intereselor fondului cu capital de risc eligibil sau ale investitorilor săi, administratorii fondului cu capital de risc eligibil iau următoarele măsuri:
            
                        (a)
                     
                     
                        informează cu promptitudine personalul de conducere de nivel superior sau un alt organism intern competent ori personalul de conducere de nivel superior sau un alt organism intern competent al fondului cu capital de risc eligibil cu privire la riscul de prejudiciere a intereselor respectivului fond sau ale investitorilor săi;
                     
                  
                        (b)
                     
                     
                        iau orice decizie sau măsură pentru a se asigura că acționează în interesul fondului cu capital de risc eligibil sau al investitorilor săi.
                     
                  
         
            Articolul 5
            Strategii de exercitare a drepturilor de vot pentru prevenirea conflictelor de interese
            
               (1)   Administratorii fondurilor cu capital de risc eligibile elaborează în scris strategii adecvate și eficace pentru a stabili în ce moment și în ce mod se exercită drepturile de vot deținute în portofoliul fondului cu capital de risc eligibil atât în beneficiul fondului cu capital de risc eligibil în cauză, cât și al investitorilor săi.
            
            
               (2)   Strategiile menționate la alineatul (1) trebuie să stabilească măsurile de adoptat și procedurile de urmat și trebuie să includă cel puțin următoarele etape:
               
                           (a)
                        
                        
                           monitorizarea acțiunilor relevante la nivelul societății;
                        
                     
                           (b)
                        
                        
                           asigurarea faptului că exercitarea drepturilor de vot este conformă cu obiectivele și politica în materie de investiții ale fondului cu capital de risc eligibil;
                        
                     
                           (c)
                        
                        
                           prevenirea și gestionarea eventualelor conflicte de interese care apar ca urmare a exercitării drepturilor de vot respective.
                        
                     
            
               (3)   La cerere, administratorii fondurilor cu capital de risc eligibile furnizează investitorilor o descriere sintetică a strategiilor menționate la alineatele (1) și (2), precum și detaliile acțiunilor întreprinse în temeiul respectivelor strategii.
            
         
         
            Articolul 6
            Declararea conflictelor de interese
            
               (1)   Administratorii fondurilor cu capital de risc eligibile furnizează informațiile menționate la articolul 9 alineatul (4) din Regulamentul (UE) nr. 345/2013 pe un suport durabil, astfel cum se menționează la articolul 2 alineatul (1) litera (m) din Directiva 2009/65/CE a Parlamentului European și a Consiliului (3), și mențin aceste informații la zi.
            
            
               (2)   Administratorii fondurilor cu capital de risc eligibile pot furniza informațiile menționate la alineatul (1) prin intermediul unui site web, fără a adresa personal informațiile investitorului, cu condiția să se îndeplinească toate condițiile de mai jos:
               
                           (a)
                        
                        
                           investitorilor li s-a notificat adresa site-ului web și a locului de pe site unde pot accesa informațiile;
                        
                     
                           (b)
                        
                        
                           investitorii și-au dat acordul cu privire la furnizarea informațiilor respective prin intermediul unui site web;
                        
                     
                           (c)
                        
                        
                           informațiile sunt în permanență accesibile pe site-ul web pe perioada de timp de care investitorii au în mod rezonabil nevoie pentru a avea acces la acestea.
                        
                     
         
         
            Articolul 7
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 11 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 februarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  Regulamentul (UE) nr. 345/2013 al Parlamentului European și al Consiliului din 17 aprilie 2013 privind fondurile europene cu capital de risc (JO L 115, 25.4.2013, p. 1).
         
            (2)  Regulamentul delegat (UE) nr. 231/2013 al Comisiei din 19 decembrie 2012 de completare a Directivei 2011/61/UE a Parlamentului European și a Consiliului în ceea ce privește derogările, condițiile generale de operare, depozitarii, efectul de levier, transparența și supravegherea (JO L 83, 22.3.2013, p. 1).
         
            (3)  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).